Karsten Lauritzen (V), 2014-01-31:
Det er jo egentlig hr. Karsten Nonbo, der er Venstres ordfører i de her spørgsmål om, hvordan man håndterer spiritusbilisme og andet, men han kan desværre ikke være til stede her i salen i dag, og derfor har jeg lovet at tage lovforslaget på hans vegne. I Venstre har vi den holdning, at spiritusbilisme er noget, man skal begrænse og i størst muligt omfang undgå.
Der er især sket et positivt skred i den sociale straf, der er ved at køre spirituskørsel.
Det har særlig været et problem med unge, men hvis man spørger unge nu, er alle enige om, at det er noget, som man for alt i verden skal undgå, og de er klar over den enorme fare, som man udsætter andre for, når man påvirket af alkohol eller påvirket af narkotika sætter sig ind i et køretøj .
Det er jo glædeligt med det holdningsskift og- skred, der er sket i det danske samfund.
Vi må dog også erkende, at der ligesom på andre kriminalitetsområder, hvor danskerne begår mindre og mindre kriminalitet, er en restgruppe, som er fuldstændig ligeglad med lovgivningen, og som fortsætter med at begå kriminalitet, og som måske gør det i større og større omfang.
Det samme gør sig gældende for spiritusbilister, nemlig at der er nogle få, som ikke accepterer samfundets straf, og som ikke retter sig ind, når de bliver straffet for spirituskørsel, men fortsætter med at gøre det og sætter andre menneskers liv og lemmer på spil.
Det er selvfølgelig uacceptabelt, og derfor er vi i Venstre også glade for, at justitsministeren har fremsat det her lovforslag, som jo har til formål at gennemføre en del af regeringens strategi over for spiritusog narkobilisme, en strategi, som man altså kom med i 2013.
Man slår i det hele taget ned på dem, der gentagne gange overtræder loven.
Det synes vi i Venstre er ganske fornuftigt.
Der har været en offentlig diskussion om, hvorvidt man skulle sænke spirituspromillen, så den blev lavere, end den er i dag.
Det er vi i Venstre ikke tilhængere af, for det vil ramme de ganske mange, som godt kan håndtere at drikke en enkelt øl og sætte sig ind i en bil og køre.
I stedet for skal vi gå efter det lille mindretal, som forbryder sig mod den lovgivning, som vi har.
Det gør det her lovforslag, og derfor er vi i Venstre også glade for, at regeringen har fremsat det, og bakker op om store dele af det.
Der, hvor vi i Venstre ikke helt kan være med, handler om den lovændring, som den daværende VK-regering lavede tilbage i 2010, om alkolåse.
Jeg må sige, at vi har lidt svært ved at gennemskue, hvad retstilstanden kommer til at være efter vedtagelsen af lovforslaget.
Vi er lidt i tvivl om, i hvilket omfang man ruller tidligere lovgivning om alkolås tilbage.
Det er jo en diskussion, som vi har haft gentagne gange her i Folketingssalen.
Alkolåse er altså noget, man kan blive dømt til at bruge.
Hvis man kører spirituskørsel, kan man blive idømt, at der skal være en alkolås i ens bil, men det er endnu ikke realiseret, selv om der har været et kraftigt lovgivningsmæssigt pres for det.
Der må vi sige at vi er lidt bekymrede for noget af det, der står i lovforslaget.
Vi har også en overvejelse om, hvorvidt den øgede beføjelse, der er til at lave let og ubesværet konfiskation i forbindelse med spirituskørsel, ikke også skulle gælde i forbindelse med narkobilisme.
Det er to ting, som vi vil forfølge i udvalgsbehandlingen af det her lovforslag.
Og så håber jeg da, at det kan ende med, at vi stemmer for, men det vil udvalgsbehandlingen altså vise.
Vi er enige i store dele af lovforslaget, men der er altså et par enkelte ting, og det kan være, at det skal føre til et ændringsforslag eller to fra vores side af.
Men i det store hele er vi glade for, at regeringen har fremsat det her lovforslag, som sætter hårdt ind over for spiritusbilisme.